
RAPORT   COMUN

asupra proiectului de Lege privind aprobarea Ordonanţei Guvernului nr.112/1998 privind restituirea unor bunuri care au aparţinut comunităţilor minorităţilor naţionale din România.



În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi şi Comisia pentru drepturile omului, culte şi problemele minorităţilor naţionale au fost sesizate spre dezbatere în fond, cu proiectul de Lege privind aprobarea Ordonanţei Guvernului nr.112/1998 privind restituirea unor bunuri care au aparţinut comunităţilor minorităţilor naţionale din România, trimis cu adresa nr.256 din 2 septembrie 1998.



Obiectul acestui proiect de lege îl constituie aprobarea  Ordonanţei Guvernului nr.112/1998 privind restituirea unor bunuri care au aparţinut comunităţilor minorităţilor naţionale din România, adoptată  în temeiul art.1 pct.17 din Legea nr.148/1998 privind abilitarea Guvernului de a emite ordonanţe.



Cu adresa nr.243/29.01.2001, Guvernul actual a transmis punctul de vedere prin care solicită continuarea procedurii de legiferare, având în vedere că reglementarea propusă este în concordanţă cu prevederile Programului de Guvernare pe perioada 2001 -2004, publicat în Monitorul Oficial al României, Partea I, nr.700 din 28 decembrie 2000. Capitolul X  al programului -“Relaţiile interetnice”- se referă la protecţia minorităţilor naţionale şi respectarea drepturilor omului, în conformitate cu angajamentele României de integrare europeană şi euroatlantică.



Potrivit prevederilor art.60 din Regulamentul Camerei Deputaţilor, celor două  comisii au dezbătut proiectul de lege în şedinţa din 6 martie 2001.



S-a examinat conţinutul Ordonanţei Guvernului nr.112/1998 supusă adoptării, expunerea de motive, precum şi punctul de vedere al Guvernului actual transmis cu adresa nr.243/MRP/29.01.2001.



Ca urmare  a opiniilor exprimate de către membrii celor două comisii, de reprezentantul Guvernului şi de reprezentantul Grupului parlamentar al minorităţilor naţionale,  s-a apreciat că reglementările din ordonanţa supusă aprobării, cu privire la restituirea unor clădiri cu valoare simbolică, sunt oportune, fiind în concordanţă cu angajamentele asumate de România pe plan internaţional.



Faţă de cele expuse mai sus, membrii celor două comisii au hotărât, cu majoritate de voturi, să supună plenului Camerei Deputaţilor, spre dezbatere şi adoptare, proiectul de Lege privind aprobarea Ordonanţei Guvernului nr.112/1998 privind restituirea unor bunuri care au aparţinut comunităţilor minorităţilor naţionale din România, în forma prezentată de iniţiator.



În raport de obiectul şi conţinutul său, proiectul de lege face parte din categoria legilor ordinare.

                  PREŞEDINTE,                          PREŞEDINTE,

                dr. Ionel Olteanu                           Nicolae Păun

        consilieri:

   Diaconu Dumitra

   Zamfirescu Aurel

